Norskugandiske Richard (32): Jeg fikk mareritt av «Kony 2012»
Dokumentarfilmen «Kony 2012» har skapt stor debatt de siste dagene. Videoen retter søkelys mot geriljagruppen Herrens motstandsarmé (LRA) og lederen Joseph Konys herjinger i Uganda-regionen. Formålet er å gjøre Kony berømt slik at verden blir klar over hans rolle i konflikten som har pågått siden slutten av 1980-tallet. Men videoen har også høstet mye kritikk for å være forenklet og unyansert i sin fremstilling av konflikten.Richard Kiwanuka ble varslet om filmen av en bekjent denne uken. Siden har han slitt med å sove.Richard Kiwanuka kom alene til Norge fra Uganda som 16-åring. Siden har han drevet med humanitært arbeid i Uganda gjennom sin egen organisasjon «Bring Children from Streets». - Jeg var heldig som fikk sjansen til å starte et nytt liv i Norge. Men tankene mine gikk tilbake til barna som er uten hjem, uten mat og uten foreldre. Forholdene er uutholdelige, sier Kiwanuka.Han forteller at flere av vennene ble rekruttert som barnesoldater. Andre ble drept. - De rekrutterer på mange måter. De kan for eksempel kidnappe en hel skoleklasse. Eller ta deg når du henter ved eller vann. Det ble også tent på kirker og barn ble kidnappet på vei ut, sier Kiwanuka. Men det er umulig for ham å si hvem som sto bak rekrutteringen. Det kan både ha vært regjeringsstyrkene og geriljagruppen LRA. - Hva tenker du om at dette ikke er belyst i videoen? - De kunne fortalt mer om konflikten i Uganda. Men jeg er overbevist om at Invisible Children ønsker å utrette mer enn bare denne videoen, sier Kiwanuka. Faren ble skutt og drept i 1995 - året han reiste til Norge. Men han vet ikke hvem som sto bak drapet.Kiwanuka forteller at mange er skeptisk til landets president Yoweri Kaguta Museveni. Han er uforstående til at regjeringsstyrkene ikke har maktet å arrestere ham i løpet av snaut 20 år. - Jeg tror det handler om politikk. Kony kan jo ikke være så vanskelig å ta. Konflikten gir regjeringen en sjanse til å stjele og tjene penger. Ikke minst holder du befolkningen nede med makt. Musevini er en diktator - så lenge konflikten vedvarer, holder han seg til makten, sier Kiwanuka. «Kony 2012» har blant annet fått kritikk for å overse den etiske problemstillingen ved å arrestere Kony med alle barnesoldatene hos både RLA og regjeringsstyrkene. - Jeg vet ikke hvorfor det ikke er problematisert i filmen, fordi det er et viktig poeng. Barn blir hjernevasket og lært opp til å drepe. Både Kony og Museveni bruker enormt mange barnesoldater, sier Kiwanuka. - Men jeg mener det viktigste er å få et engasjement rundt saken. Man leser eller hører sjeldent noe fra Uganda, og det er en svært alvorlig konflikt som trenger folkets og politikernes engasjement, sier han. I 2010 ble Kiwanuka belønnet med prisen «Årets forbilde» av daværende statsråd Audun Lysbakken i Barne-, likestillings- og inkluderingsdepartementet. Kiwanuka har en fortid som norges- og juniormester i boksing, og senere som trener. I tillegg til engasjementet i idretten, har han store planer med «Bring Children from Streets». - Vi driver både barnehjem og barneskoler i Uganda. Nå er vi i ferd med å opprette en yrkesskole for ungdommer. Jeg er bare glad jeg kan hjelpe, sier Kiwanuka.
Norskuganderen Richard Kiwanuka fikk problemer med å sove etter å ha sett videoen «Kony 2012». - Men det er bra den blir vist, sier han.